追餞正輔表兄至博羅賦詩爲別
作者：蘇軾
朝代：宋

paragraphs: 孤臣南遊墮黄菅，君亦何事來牧蠻。
艤舟蜑戶龍岡窟，置酒椰葉桄榔間。
高談已笑衰語陋，傑句尤覺清詩孱。
博羅小縣僧舍古，我不忍去君忘還。
君應回望秦與楚，夢涉漢水愁秦關。
我亦坐念高安客，神遊黄蘗參洞山。
何時曠蕩洗瑕垢，與君歸駕相追攀。
梨花寒食隔江路，兩山遥對雙烟鬟。
歸耕不用一錢物，惟要兩脚飛孱顔。
玉牀丹鏃記分我，助我金鼎光斕斑。